19. ΑΠΟΦΑΣΙΣ ΥΠΟΥΡΓΩΝ ΠΡΟΕΔΡΙΑΣ ΚΥΒΕΡΝΗΣΕΩΣ ΟΙΚΟΝΟΜΙΚΩΝ  ΚΑΙ  ΣΥΓΚΟΙΝΩΝΙΩΝ Αριθ.6278/Ε της 15 Φεβρ./5 Μαρτ.  1962 (ΦΕΚ Β΄ 72) Περί εισπράξεως συνδρομών του Ε.Ι.Ρ. δια Ταχυδρομικών Γραφείων. Έχοντες υπ’ όψιν τας διατάξεις του άρθρ. 18 του Νόμ. 3188/1955 «περί τροποποιήσεως και συμπληρώσεως του Νόμ. 2312 περί Εθνικής Ραδιοφωνίας» κυρώσαντος την υπ’ αριθ. 1880/1954 πράξιν του Υπουργικού Συμβουλίου και την υπ’ αριθ. 801/7.2.1962 απόφασιν του Διοικητικού Συμβουλίου του Εθνικού Ιδρύματος Ραδιοφωνίας, αποφασίζομεν: 1.Κατ’ αίτησιν του Ε.Ι.Ρ. και μετ’ έγκρισιν του εξ ημών Υπουργού Συγκοινωνιών, δύνανται οι υπό του Εθνικού Ιδρύματος Ραδιοφωνίας διοριζόμενοι κατά τόπους εισπράκτορες να εκτελώσι τα εισπρακτικά αυτών καθήκοντα εντός των ταχυδρομικών γραφείων και καταστημάτων, εποπτευόμενοι υπό των Προϊσταμένων των παρ’ οις ούτοι τελώσι Ταχυδρομικών Γραφείων. 2.Οι κατά τα ανωτέρω ασκούντες τα εισπρακτικά αυτών δικαιώματα, όργανα του Εθνικού Ιδρύματος Ραδιοφωνίας, υποχρεούνται όπως καθημερινώς και κατά τα υπό του Προϊσταμένου του οικείου Ταχυδρομικού Γραφείου καθοριζόμενα, καταθέτωσι τα εκ της ημερησίας αυτών εισπράξεως ποσά εις τον διαχειριστήν του οικείου Ταχυδρομικού Γραφείου, άνευ παρακρατήσεως ποσού ή ποσοστού τινός. 3.Επί των ούτως εισπραττομένων μέσω των εισπρακτικών οργάνων του Ε.Ι.Ρ. δια των Ταχυδρομικών Γραφείων ποσών, κατά την μηνιαίαν εκάστοτε εκκαθάρισιν, παρακρατούνται τα ακόλουθα ποσά: α)Ποσοστόν 2% υπέρ του αρμοδίου ταχυδρ. διαχειριστού ή μη υπάρχοντος ειδικού τοιούτου, του Προϊσταμένου του οικείου Ταχυδρομικού Γραφείου και β)ποσοστόν 1% υπέρ του Δημοσίου, ως αποζημίωσις δια τας εις ας τούτο υποβάλλεται δαπάνας, εκ της χρησιμοποιήσεως των Ταχυδρομικών Γραφείων δια τας εισπρακτικάς ενεργείας των οργάνων του Ε.Ι.Ρ. Τα εκ του εν λόγω ποσοστού ποσά, κατατίθενται εις το Δημόσιον Ταμείον ως έσοδον του Δημοσίου. 4.Αι λεπτομέρειαι εφαρμογής της παρούσης καθορισθήσονται δι’ εγκυκλίων διαταγών της αρμοδίας Ταχυδρομικής Υπηρεσίας, εκδιδομένων αιτήσει του Ε.Ι.Ρ. Η παρούσα δημοσιευθήτω δια της Εφημερίδος της Κυβερνήσεως. 